ไฮเนเก้นคว้าดีลสิงคโปร์
เอฟแอนด์เอ็นไฟเขียวข้อตกลง1.3แสนล้านขายเอพีบี40%
4 ส.ค. 2555

เอฟแอนด์เอ็นไฟเขียวข้อตกลง1.3แสนล้านขายเอพีบี40%
สื่อนอกระบุ ไฮเนเก้น บรรลุข้อตกลงซื้อหุ้นน้ำเมาล็อตใหญ่ในเอเชีย ได้ครองสิทธิเบียร์ 24 ยี่ห้อ ใน 14 ประเทศ 
รอยเตอร์สรายงานอ้างแหล่งข่าวที่เกี่ยวข้องเมื่อวันที่ 3 ส.ค. ว่า คณะผู้บริหารของเฟรเซอร์ แอนด์ นีฟ (เอฟแอนด์เอ็น) ในสิงคโปร์ ได้รับข้อเสนอวงเงิน 4,100 ล้านเหรียญสหรัฐ (ราว 1.3 แสนล้านบาท) จากไฮเนเก้น เพื่อเข้าซื้อหุ้นเอพีบีสัดส่วน 40% ที่เอฟแอนด์เอ็นถือครองอยู่แล้ว ซึ่งจะทำให้ไฮเนเก้นกลายเป็นผู้ถือหุ้นใหญ่ 82% ในเอพีบี ซึ่งเป็นผู้ผลิตเบียร์ไทเกอร์และเครื่องดื่มแอลกอฮอล์ยี่ห้ออื่นๆ ในเอเชีย
“ข้อเสนอดังกล่าวได้รับความเห็นชอบแล้วจากคณะผู้บริหารของไฮเนเก้นและเอฟแอนด์เอ็น ซึ่งทางบอร์ดบริหารของเอฟแอนด์เอ็นจะลงนามอนุมัติ ก่อนที่จะมีการประกาศอย่างเป็นทางการออกมา” แหล่งข่าวรายหนึ่งเปิดเผยกับรอยเตอร์ส
ทั้งนี้ ไฮเนเก้นได้ถือหุ้น 42% ในเอพีบี ซึ่งเป็นผู้ผลิตและจำหน่ายเครื่องดื่มแอลกอฮอล์ 24 ยี่ห้อในเอเชีย รวมถึงเบียร์ไทเกอร์ ในขณะที่เอฟแอนด์เอ็นนั้นถืออยู่ 40% โดยทั้งสองบริษัทถือเป็นพันธมิตรกันมาอย่างยาวนาน
ทว่าตลาดเครื่องดื่มแอลกอฮอล์ของไฮเนเก้นต้องสั่นคลอนลง หลังจากที่บริษัท ไทยเบฟเวอเรจ ยื่นข้อเสนอซื้อหุ้นของเอฟแอนด์เอ็นในสัดส่วน 24.1% ส่งผลให้ไฮเนเก้นต้องยื่นข้อเสนอซื้อหุ้นเอพีบี 40% จากเอฟแอนด์เอ็นทั้งหมด เพื่อปกป้องธุรกิจในตลาดเอเชีย ซึ่งกำลังมีการขยายตัวอย่างรวดเร็ว 
การได้หุ้นเอพีบีเพิ่มอีก 40% มาจากเอฟแอนด์เอ็นในครั้งนี้ จะส่งผลให้ไฮเนเก้นได้สิทธิความเป็นเจ้าของอย่างเต็มรูปแบบในเบียร์ยี่ห้อไทเกอร์ บินตัง แองเคอร์ และเบียร์ยี่ห้ออื่นๆ รวมแล้วราว 24 ยี่ห้อ ใน 14 ตลาดทั่วเอเชีย ซึ่งรวมถึงสิงคโปร์ มาเลเซีย อินโดนีเซีย เวียดนาม กัมพูชา และประเทศไทย ขณะที่ปริมาณการจำหน่ายหลักราว 30% ของเอพีบีนั้นมาจากเบียร์ไฮเนเก้น
รอยเตอร์สระบุว่า ข้อตกลงครั้งนี้นับว่ามีความสำคัญอย่างยิ่งต่ออนาคตทางธุรกิจของไฮเนเก้น ในการรุกตลาดเอเชียที่กำลังมีการเติบโตอย่างรวดเร็ว และเป็นทวีปที่มีการบริโภคเบียร์ใหญ่สุดเป็นอันดับ 3 ของโลก ซึ่งคาดว่าจะช่วยให้บริษัทเบียร์จากเนเธอร์แลนด์รายได้มีกำไรเพิ่มขึ้นเป็น 15% จาก 6% ในปัจจุบัน
บริษัท ไทยเบเวอเรจ ได้ยื่นข้อเสนอซื้อหุ้นเอฟแอนด์เอ็น 22% จากโอเวอร์ซี ไชนีส แบงกิง คอร์ป (โออีบีซี) เมื่อวันที่ 17 ก.ค. ที่ผ่านมา ก่อนที่จะยื่นเสนอซื้อเพิ่มอีก 3,000 ล้านเหรียญสหรัฐ (ราว 9 หมื่นล้านบาท) รวมเป็น 24.1% เมื่อสัปดาห์ที่แล้ว เพื่อให้ได้เป็นผู้ถือหุ้นใหญ่ในเอฟแอนด์เอ็น ขณะที่บริษัทในเครือไทยเบฟฯ ยังได้เสนอซื้อหุ้นจากเอพีบีโดยตรงอีก 8.4%